Analýza politík a predkladanie správ

Stredisko uverejnilo správu Trends in VET policy in Europe 2010-12: Progress towards the Bruges Communiqué (Trendy v politike odborného vzdelávania a prípravy v Európe v rokoch 2010 – 2012: pokrok smerom k naplneniu vyhlásenia z Brúgg) a na Cypre ju predstavilo generálnym riaditeľom pre odborné vzdelávanie. Stredisko poskytlo aktuálne informácie o systémoch odborného vzdelávania a prípravy a tiež novinky o iniciatívach a vývoji danej politiky v členských štátoch. Niekoľko mesačných štatistík s údajmi za celú Európu bolo zameraných na posúdenie dosahu krízy. S ohľadom na požiadavku Európskej komisie systematicky analyzovať vývoj odborného vzdelávania a prípravy v jednotlivých krajinách v rámci tzv. európskeho semestra sa stredisko preorientovalo a začalo vydávať aktuality z oblasti odbornej prípravy a vzdelávania vo všetkých krajinách. Pre potreby zasadnutí generálnych riaditeľov pre odborné vzdelávanie v rámci dánskeho a cyperského predsedníctva stredisko vypracovalo prehľad vývoja spolupráce medzi odvetvím odborného vzdelávania a prípravy a podnikateľskou sférou a informačnú správu s názvom Permeable education and training systems: reducing barriers and increasing oportunity (Priepustné systémy vzdelávania a odbornej prípravy: odstraňovanie prekážok a zvyšovanie príležitostí).

Výstupy v oblasti spoločných európskych nástrojov, kvalifikácií a vzdelávania

Stredisko spoločne s Európskou komisiou koordinovalo poradnú skupinu pre európsky rámec kvalifikácií a vypracovalo či podieľalo sa na vypracovaní 23 podkladových dokumentov, ktoré boli využité v rámci debát o danej politike. V informačnej správe s názvom Qualifications frameworks in Europe: an instrument for transparency and change (Kvalifikačné rámce v Európe: nástroj pre transparentnosť a zmenu) vydanej pre potreby cyperského zasadnutia generálnych riaditeľov pre odborné vzdelávanie sa zhrnuli výsledky štvrtej výročnej správy strediska o vývoji národných kvalifikačných rámcov. Stredisko tiež analyzovalo správy desiatich krajín s vysvetlením, ako sú prepojené ich národné kvalifikačné rámce s európskym kvalifikačným rámcom. Na spomenutom zasadnutí generálnych riaditeľov na Cypre boli tiež predstavené výsledky tretej monitorovacej správy ECVET (Európsky systém kreditov pre odborné vzdelávanie a prípravu). Pokračovalo sa v podpore európskeho referenčného rámca zabezpečenia kvality odborného vzdelávania a prípravy (EQAVET). Internetovú stránku Europass, ktorú stredisko spravuje, využívajú mladí Európania čoraz viac.Od jej spustenia bolo zaznamenaných takmer 60 miliónov návštev (2012: 14,8 milióna; 2011: 12,9 milióna) a užívatelia vytvorili online 25 miliónov životopisov (2012: 8,3 milióna; 2011: 5,8 milióna). Bola zverejnená štúdia s názvom Curriculum reform in Europe: the impact of learning outcomes (Reforma vzdelávacích programov v Európe: dosah výsledkov učenia), ktorá sa prerokovala na medzinárodnom seminári. V období 2011/12 stredisko koordinovalo 215 študijných pobytov pre 2 448 odborníkov z 33 krajín. Zo štúdií dosahu vyplýva vysoká miera spokojnosti (96 %).

Vzdelávanie dospelých a prechod zo školy do zamestnania

Bola zverejnená štúdia s názvom Adult learning in the workplace: skill development to promote innovation in enterprises (Vzdelávanie dospelých na pracovisku: rozvoj zručností na podporu inovácií v podnikoch) pri príležitosti usporiadania seminára na túto tému. Ako príspevok k Európskemu roku aktívneho starnutia stredisko zorganizovalo seminár o udržiavaní uplatniteľnosti na trhu práce prostredníctvom učenia v rámci konferencie GR EAC „One Step Up in Later Life“. Vydalo taktiež publikáciu s názvom Working and ageing – the benefits of investing in an ageing workforce (Práca a starnutie – výhody investícií do starnúcej pracovnej sily). Tri publikácie sa zaoberali financovaním a ďalšími podnetmi pre ďalšie odborné vzdelávanie a prípravu. Na podporu integrácie mladých ľudí na trhu práce stredisko prispelo k akcii organizovanej z iniciatívy Nemecka a týkajúcej sa uzavretia dohôd o spolupráci s niekoľkými krajinami v rámci „Európskeho združenia učňovskej prípravy“. Vychádzalo pritom okrem iného z informácií uvedených v správe s názvom From education to working life – The labour market outcomes of VET (Od vzdelávania k pracovnému životu – výsledky odborného vzdelávania a prípravy na trhu práce).

Analýza zručností

Stredisko predstavilo svoj posledný výhľad týkajúci sa dopytu po zručnostiach a ich ponuky v EÚ na obdobie 2010 – 2020 v informačnej správe s názvom Europe’s skill challenge – Lagging skill demand increases risks of skill mismatch (Problematika zručností v Európe – zaostávajúci dopyt po zručnostiach zvyšuje riziko nesúladu medzi ponukou a dopytom po nich) a v publikácii s názvom Future skills supply and demand in Europe – Forecast 2012 (Budúca ponuka zručností a dopyt po nich v Európe – výhľad 2012). Stredisko sa podieľalo na vypracovaní prehľadu zručností EÚ a vydalo dve publikácie o tzv. zelených zručnostiach. K správe Komisie s názvom Employment and Social Developments in Europe 2012 (Zamestnanosť a sociálny rozvoj v Európe v roku 2012) prispelo kapitolou o nesúlade medzi ponukou zručností a dopytom po nich. Na seminári sa prerokúvala správa s názvom Skill mismatch: the role of the enterprise (Nesúlad medzi ponukou zručností a dopytom po nich: úloha podniku). Vyšla tiež informačná správa s názvom Preventing skill obsolescence (Ako predísť zastarávaniu zručností). V rámci iniciatívy na vytvorenie regionálneho monitorovacieho nástroja na predvídanie zručností stredisko poskytlo skúsenosti mestu Solún.

Organizačný dosah

Kľúčové ukazovatele výkonnosti vypovedajú o významnom organizačnom dosahu: práca strediska bola citovaná v 169 dokumentoch EÚ a 68 medzinárodných dokumentoch o danej politike, pričom niektoré z týchto dokumentov v zásade vychádzajú z práce strediska; stredisko sa podieľalo na tvorbe 26 dokumentov o danej európskej politike, na 158 akciách v rámci predsedníctva či iných akciách EÚ; zorganizovalo 150 podujatí; zverejnilo 120 publikácií; bolo zaznamenaných 525 článkov v médiách týkajúcich sa práce strediska (nárast o 38 %), 636 000 stiahnutých publikácií (nárast o 33 %), 415 citácií v odbornej literatúre a došlo tiež k výraznému nárastu v sociálnych médiách (Facebook: nárast o 127 %; Twitter: nárast o 170 %). Z dôvodu nákladových úspor bol kladený dôraz na videokonferencie a pri pohovoroch v rámci postupov prijímania zamestnancov bol skúšobne využitý aj Skype.

Ďalšie informácie sú k dispozícii na internetovej stránke www.cedefop.europa.eu (Výročná správa a Výročná správa o činnosti za rok 2012).